《百字令 题虎山玩月图》
清代·李佩金

香添芸饼，乍披图省识，吾家太白。石上霜华看潋滟，入夜游氛都灭。

虚籁吟秋，明波泻影，千顷玻璃彻。谁吹横笛，馀音空外如发。

追昔金虎贲荒，吴宫剑冷，只剩当时月。坐对层峦看转碧，一线烟痕新裂。

锦瑟初停，娇歌又起，好景无虚设。欲行又住，留连几度难别。

作者简介：清江苏长洲人，字纫兰。李邦燮女，何湘妻。尝集古今女士书为簪花阁帖。